Сваім крэда ў дзейнасці Бута лічыць надзейнасць у любым выпадку. Пэўна, таму, пабыўшы яго кліентамі адзін раз, людзі вяртаюцца да супрацоўніцтва з фірмай зноў і зноў. “Бутрэал” ведаюць не толькі ў нашым раёне, але і суседніх: Глыбоцкім, Мядзельскім і іншых. У бліжэйшых планах дырэктара адкрыць рытуальную залу ў райцэнтры. Гэта для тых выпадкаў, калі па прычыне цесных кватэр, няўдалай планіроўкі пад’ездаў нябожчыкаў неабходна выносіць на дыване або труну транспарціраваць праз акно. Цывілізавана? Канечне. Праўда, адной фірме такую паслугу не пацягнуць. Пры арэндзе памяшкання яна будзе стратная. Патрэбны партнёры, і імі, пры жаданні, могуць стаць РУП ЖКГ ці Бытавік. У больш далёкай перспектыве займець распараджальніка ўсяго пахавальнага працэсу: ад арганізацыі пахавання, памінальнага стала да добраўпарадкавання месца пахавання. Гэты чалавек замяніў бы тую процьму добраахвотных дарадцаў, якія абавязкова з’яўляюцца на любых хаўтурах і заўсёды ведаюць, “як правільна”.